ועדת המשנה לספורט, כנסת 20, פרוטוקול מספר 12, 2018-07-01 11:09

עודד פורר: בוקר טוב לכולם, אני שמח לפתוח את ועדת המשנה של ועדת החינוך, התרבות והספורט, ועדת משנה לספורט.

עודד פורר: היום י"ח בתמוז תשע"ח.

עודד פורר: הנושא של הדיון שלנו זה המשבר בכדורסל הישראלי, ובהקשר הזה גם את הפטור ממס על השחקנים הזרים.

עודד פורר: כחלק מדיון המשך על הדיון הקודם שקיימנו בוועדה בנושא המשבר שהיה מול ארגון השחקנים ומעמד הכדורסלן הישראלי, בעקבות דיון מהיר של חבר הכנסת עיסאווי פריג', חלק מסיכומי ומסקנות הוועדה היו שאנחנו נקיים בנושא הזה ועדת משנה שתבדוק איך היא מאזנת בין הצרכים השונים של ענף הכדורסל הישראלי, כולל העובדה שהוועדה תזמין את מי שנעדר בדיון הקודם, שזה היה איגוד השחקנים, שאני לא יודע אם יש נציג שלהם פה היום.

אלי גרשנקרוין: יש פה נציגי הסתדרות ואמור להגיע נציג ארגון השחקנים, בקרוב.

עודד פורר: כמעט ונעדרו גם מהדיון הזה, אבל נמלכו בדעתם בעניין הזה גם.

עודד פורר: אני רק אפתח ואומר לפני שאנחנו נתחיל את הדיון, ואנחנו נתחיל אותו באיזושהי סקירה של מרכז המחקר והמידע של הכנסת, שהמטרה של הדיון זה הכדורסל הישראלי ואיך אנחנו מוצאים או יכולים להגיע למצב שנחזור לראות כדורסל ישראלי מצליח קצת יותר.

עודד פורר: אפשר, אני חושב, למדוד את זה גם בהישגים של הנבחרות השונות שמתחרות.

עודד פורר: הנושא של מיסוי שחקנים זרים, אגב, נוגע לא רק לכדורסל, הוא נוגע גם לכדורגל.

עודד פורר: בעיקר אולי לשני הענפים האלה.

עודד פורר: אני מניח שישנם אולי עוד ענפים, אבל אלה הענפים המרכזיים שהעניין הזה נוגע אליהם, ואם אני מסתכל גם על ההישגים שלנו והעובדה שנבחרת ישראל גם במונדיאל הזה לא השתתפה, אז יכול להיות שצריך לחשוב מה אנחנו יכולים לייצר או באיזה כלים המדינה יכולה לסייע או להתערב ככל שהיא יכולה, כי היא לא יכולה להתערב בכל התקנות שנוגעות לספורט, נוכל לייצר מצב שיצמחו לנו כאן שחקנים שכן יוכלו להביא אותנו להישגים בינלאומיים.

עודד פורר: בעיקר כשאני מסתכל על זה, אני מסתכל על רמת הנבחרות, וזה הבסיס של הדיון.

עודד פורר: אני אומר את זה לנציג ההסתדרות או נציג השחקנים לכשיגיע, שהדאגה לשחקנים הישראלים היא לא דאגה כמו דאגה, אנחנו מקיימים פה לא מעט דיונים בכנסת על זכויות עובדים ונושאים שקשורים בעובדים בכל מיני מקומות.

עודד פורר: הדאגה פה היא לכדורסל הישראלי.

עודד פורר: מטבע הדברים, הכדורסלנים הישראלים הם אלה שאמורים לייצר גם את ההישגים.

עודד פורר: אנחנו צריכים לראות איך אנחנו נצליח לייצר הישגים בהמשך.

עודד פורר: אני אבקש קודם כול ממרכז המחקר והמידע של הכנסת לתת איזושהי סקירה בהקשר של הטבות מיסוי לספורטאים זרים.

עודד פורר: אנחנו ביקשנו גם סקירה משווה לגבי מדינות אחרות.

עודד פורר: אחר כך נמשיך בדיון.

עודד פורר: אם יש מישהו שיהיה מעוניין לדבר ולא רשום פה, לפחות מהאנשים שאנחנו הזמנו, אז אפילו להעביר איזשהו פתק וניתן רשות דיבור.

ענת ירון: ענת ירון מהממ"מ.

ענת ירון: תקנות מס הכנסה לגבי ספורטאי זר - ספורטאי חוץ זכאים להטבות מיסוי שכוללות שיעור מס קבוע בשיעור של 25% לעומת שיעור המס השולי המרבי בישראל שהוא 50% היום.

ענת ירון: בנוסף, ספורטאי חוץ זכאים לנכות משכרם הוצאות עבור לינה והוצאות עבור ארוחות עד סכום מסוים.

ענת ירון: משך ההטבות הוא ארבע שנים.

עודד פורר: את אומרת, אחרי שספורטאי זר משחק פה ארבע שנים, בשנה החמישית כבר אין לו את ההטבה הזו?

ענת ירון: היום קיבלתי הבהרה מרשות המיסים שבעצם זה יכול להמשיך גם אחרי ארבע שנים.

עודד פורר: אולי תדבר על המצב בישראל.

חיליק כהן: כן, אין בעיה.

עודד פורר: תציג את עצמך רק לפרוטוקול.

חיליק כהן: חיליק כהן, רשות המיסים, מיסוי בינלאומי.

חיליק כהן: לעניין פקודת מס הכנסה, יש לנו את סעיף 1 לפקודה שבא ומאבחן מי הוא תושב ישראל ומי הוא תושב חוץ, כאשר ישנן תקנות המחריגות את ספורטאי החוץ.

חיליק כהן: למרות שהוא עומד בכל התנאים של היותו תושב ישראל, הן מחריגות אותו בתנאי שהוא לא היה עולה חדש ובחמש שנים שקדמו לכך הוא היה תושב חוץ.

חיליק כהן: ההחרגה היא לחמש שנים, זאת אומרת שהוא ייחשב תושב חוץ לעניין ההגדרה שלו.

חיליק כהן: יש לזה היבטים מבחינת ההכנסות, שהוא לא יהיה חייב על ההכנסות שלו מחוץ לישראל.

חיליק כהן: זו נקודה אחת מבחינת איך אנחנו בוחנים אותו, קודם כול.

חיליק כהן: בהחרגה אנחנו מדברים על ספורטאי תושב חוץ.

חיליק כהן: בפקודה יש הגדרה לזה, הגדרה כללית מדי, אני כבר אומר את זה, שמדברת על תושב חוץ שהגיע לישראל על מנת לעסוק בספורט.

חיליק כהן: אין כאן התייחסות למרכז החיים שלו.

חיליק כהן: אם תרצה, נדבר על ההשלכות של הגדרה מסוג זה.

עודד פורר: מה זאת אומרת למרכז החיים שלו, אם הוא עבר עם המשפחה?

חיליק כהן: אם הוא עבר עם המשפחה.

חיליק כהן: אין התייחסות לזה.

חיליק כהן: אני כבר נוגע בבעיות אחר כך, אבל אם למשל הוא החליט להתאזרח תוך כדי או אם נרשם במנהלת כשחקן ישראלי בגלל זיקה שלו לישראל, עדיין מבחינת פקודת מס הכנסה אנחנו יכולים להמשיך ולראות אותו תושב חוץ.

עודד פורר: הוא יכול להירשם כישראלי?

חיליק כהן: הוא יכול להירשם כשחקן חוץ.

חיליק כהן: אחר כך הוא יכול להירשם במנהלת, לפי מה שאני יכול להבין או שלא, כשחקן ישראלי בגלל שיש לו זיקה ליהדות או הוא התחתן עם ישראלית.

עודד פורר: יש מישהו שיכול לתת על זה תשובה?

עודד פורר: אין פה נציג של מנהלת - - -

קריאה: אנחנו יכולים להגיד מהמצד - - -

חיליק כהן: בסדר, אני רק אציג לעניין ההגדרה.

חיליק כהן: כאשר ההטבות של ספורטאי חוץ הן ל-48 חודשים.

חיליק כהן: יש לזה תקנות ספציפיות.

חיליק כהן: התקנות באות ואומרות, הוצאות שכר דירה הוא מקבל בהתאם להנחת דעתו של פקיד השומה.

חיליק כהן: לפי מה שאני יודע, רוב הפעמים הוא כן מקבל את ההוצאות שהוא מציג, אש"ל ושיעור מס של 25% על הכנסתו החייבת, שזאת התקרה של המס שהוא בעצם מקבל.

עודד פורר: זה עד לגובה מסוים?

חיליק כהן: 25% זה המקסימום.

עודד פורר: לא משנה מה שכרו.

חיליק כהן: לא.

חיליק כהן: אלה ההטבות בגדול שהוא מקבל.

חיליק כהן: יש דברים שאחר כך אם תרצו להציג, אחרי הסקירה הכללית, דברים שנתקלים בהם או דברים שעולים מתוך השטח, דברים כמו שהצגתי כאן, לעניין ההתאזרחות או כל מיני דברים שקורים אחר כך.

עודד פורר: תודה.

ענת ירון: עשינו סקירה משווה בנושא הזה.

ענת ירון: מצאנו שמונה מדינות שבהן יש איזה שהן הטבות מיסוי שהן לאו דווקא ספציפיות לגבי ספורטאים זרים.

ענת ירון: זה בדרך כלל או לעובדים בשכר גבוה או לבעלי מומחיות שונות.

ענת ירון: ההטבות הן גם משני סוגים, כמו שזה קיים בישראל, זה או שיעור מס קבוע מופחת משיעור המס הנהוג במדינה או בעצם הכרה בחלק מההוצאות והפחתם מההכנסה החייבת.

ענת ירון: אני אתן כמה דוגמאות.

ענת ירון: לדוגמא, בספרד מדובר על עובדים מכל התמחות שמגיעים לעבוד בספרד ולא היו תושבים בספרד במשך עשר שנים, והם מקבלים הטבת מס של שיעור מס קבוע של 24% למשך חמש שנים.

ענת ירון: עוד כמה דוגמאות:

ענת ירון: בדנמרק מדובר או במדענים זרים או בעובדים בשכר גבוה שגם מקבלים שיעור מס אחיד קבוע בשיעור של כ-32%.

ענת ירון: המדינה היחידה שמצאנו שהיא נותנת הטבות ספציפיות לספורטאים זרים הייתה טורקיה, ששם הם מקבלים שיעור מס קבוע בגובה 5% עד 15% לפי רמת הליגה שהשחקן פועל בה.

ענת ירון: כל המדינות וכל הפירוט מפורטים במסמך שלי.

ענת ירון: אם אתם רוצים, בשמחה אני אעביר לכם אותו.

ענת ירון: זה הכול מפורסם באתר.

דני פדרמן: יש עוד כמה מדינות שיש הטבת מס ספציפית לזרים.

ענת ירון: אז לא מצאתי - - -

עודד פורר: גם מה שאת הצגת פה, למשל ברוסיה, או שאת אומרת, זה לא ספציפית לספורטאים, זה לבעלי מומחיות.

ענת ירון: לבעלי מומחיות.

עודד פורר: אבל לא משנה, ברמת הספורט ההשפעה של זה על הספורט המקומי זהה, זאת אומרת, אם מגיע ספורטאי זר לרוסיה, הוא ייהנה מהטבת - - -

ענת ירון: נכון.

ענת ירון: ההבדל - - -, זה לא ספציפי לספורטאים.

עודד פורר: אוקי.

עודד פורר: בסדר גמור.

עודד פורר: ארגון הספורטאים, הגיע הנציג?

אמיר כץ: כן אדוני.

עודד פורר: אתה רוצה להתייחס לנושא?

אמיר כץ: אני אומר לאדוני, אנחנו די מנועים כרגע מכיוון שיש ועדה - - -

עודד פורר: לא, אתם לא מנועים מלהתייחס וזה שיש ועדה זה בסדר שהיא דנה.

עודד פורר: אני קיבלתי גם את ההתכתבות שלכם אחרי שלא הגעתם לוועדה הקודמת שדנה בעניין הזה.

עודד פורר: אין שום מניעה להתייחס.

עודד פורר: אנחנו לא נמצאים באיזשהו הליך משפטי, אבל אם אתם לא רוצים להתייחס, זאת גם זכותכם.

עודד פורר: אתם יכולים להגיד שאין לכם התייחסות וזה יירשם גם במסקנות.

אלי גרשנקרוין: אני אציג את עצמי, אלי גרשנקרוין מההסתדרות.

אלי גרשנקרוין: מכיוון שבהסכם בין ארגון לשחקנים למנהלת שסיים את הסכסוך האחרון, נקבע שכל הגורמים לא יפנו לגורמים ציבוריים כדי לברר - - -

עודד פורר: אתם לא פניתם.

עודד פורר: גורם ציבורי פנה אליכם לקבל את עמדתכם.

אלי גרשנקרוין: אנחנו מבקשים לתת לוועדת שרעבי למצות את עבודתה.

אלי גרשנקרוין: אנחנו מקווים שהיא תצליח - - -

עודד פורר: אוקי, ומה עמדתכם לעניין מיסוי ספורטאים זרים?

אלי גרשנקרוין: אנחנו מבקשים לא להתייחס.

עודד פורר: אין לכם עמדה.

עודד פורר: חבל שבאתם.

עודד פורר: יכולתם לשלוח שאין לכם עמדה ואין בכוונתם להתייחס.

עודד פורר: אני חושב שזאת עמדה שערורייתית גם ברמת הפנייה וגם ברמת ההתייחסות לכנסת.

עודד פורר: זה היה שערורייה העובדה שלא רציתם להגיע לכאן.

עודד פורר: עובדה שהגעתם לכאן, אז באמת כל הכבוד, אבל לא הזמנו אתכם בשביל שתבואו ותסתכלו.

עודד פורר: נורא נחמד, יש קפה וכיבוד אולי.

עודד פורר: גם חבל על זמנכם.

עודד פורר: הוועדה ביקשה לשמוע את עמדתכם בעניין הזה ומרגע שאתם לא אומרים את עמדתכם, מבחינתנו זאת העמדה שלכם ואני מבין שעמדת ארגון השחקנים וההסתדרות, שהם אדישים לעניין הזה וכל המלצה שתמליץ עליה הוועדה, לא תוכלו לבוא בטרוניה לעניין זה מבחינת הוועדה.

עודד פורר: יש כאן נציג של איגוד הכדורסל?

עודד פורר: לא.

עודד פורר: ביקשו מהקבוצות להתייחס?

דני פדרמן: דני פדרמן, מבעלי מכבי ת"א.

דני פדרמן: אמנם אנחנו זומנו ביחד עם עוד קבוצות.

דני פדרמן: הנציגות של הקבוצות, שזה המנהלת אני מבין, לא הגיעה, אז אני יכול לדבר בשם מכבי.

דני פדרמן: קצת קשה לי לדבר בשם הקבוצות למרות שהרבה מהדברים שאני אגיד הם רלוונטיים לאחרים.

דני פדרמן: קודם כול אני רוצה להתחיל מילה באמת על הוועדה הקודמת או על הפגישה הקודמת שאנחנו לא נכחנו.

דני פדרמן: אני רוצה להתנצל בשמנו.

דני פדרמן: פשוט לאור הסכסוך שהיה קיים והגיעו לאיזה שהן הבנות, אנחנו רצינו להגיע ואנחנו קיבלנו פשוט הוראה ממנהלת הכדורסל שמאגדת את כל הקבוצות, לא להגיע.

דני פדרמן: רק אשמח אם זה יופיע בפרוטוקול שאנחנו מתנצלים על זה שלא באנו פעם שעברה.

דני פדרמן: בעניין המיסוי, אני רוצה רק באמת ממש במשפט.

דני פדרמן: להבנתנו, יש מספר דרכים להרים ענף ספורט.

דני פדרמן: לתפיסתנו, הדרך הכי טובה להרים ולקדם כל ענף ספורט זה על ידי הצלחה בינלאומית, בין אם זה אם ראינו עכשיו את הגי'רו שהיה פה בישראל, מה שזה עשה לענף הרכיבה על אופניים, בין אם זה בג'ודו על ידי זכייה במדליות אולימפיות ובין אם זה בכדורסל.

דני פדרמן: כולם פה זוכרים ויודעים, הרגעים ההיסטוריים של מכבי ת"א משנות ה-70 ועד היום, מה זה עושה למדינה ולענף הספורט בכלל.

דני פדרמן: ברגע שקבוצת ספורט, בין אם זה בכדורסל או בכל ענף אחר רוצה להתחרות בזירה האירופאית או הבינלאומית והיא רוצה להביא לפה אליפויות ותארים, היא צריכה לנסות לפחות לעמוד באיזושהי נקודת פתיחה כמה שיותר קרובה לתחרות שלה.

דני פדרמן: אני יכול לדבר בשמו.

דני פדרמן: כשאנחנו מתמודדים עם מועדוני פאר כמו ריאל מדריד שלמעשה ממומנים על ידי רונלדו ואנחנו מתמודדים עם ברצלונה וכדורסל שלמעשה זה אותו מועדון שהתקציב שלו כמעט מיליארד יורו, וכשאנחנו מתמודדים מול קבוצות בטורקיה שממונות על ידי משטר כמו ארדואן או כשאנחנו מתמודדים נגד צסק"א מוסקבה, שזה מה שהיה הצבא האדום, ממומן על ידי חברות ציבוריות או חברות ששייכות בכלל למשטר, ואנחנו מהמדינה הקטנה שלנו רוצים להצליח ולהתמודד, ועוד פעם, זה יכול להיות אנחנו, זה יכול להיות הפועל ירושלים בכדורסל, זה יכול להיות הפועל באר שבע בכדורסל או מכבי חיפה.

דני פדרמן: בשבילנו להצליח להתמודד עם מועדוני הפאר או בכדורגל האירופאי, אנחנו חייבים לפחות לעמוד בסטנדרטים שלהם.

דני פדרמן: כמו שאמרת, ברוסיה ובטורקיה ובהרבה מדינות, ברית המועצות לשעבר ובמדינות נוספות כמו ליטא אפילו, יש הטבות מס לזרים.

דני פדרמן: אנחנו בסוף רוצים להביא לפה את השחקנים שהם רוצים לקחת גם, ואם הם, נקודת הפתיחה שלהם, נתמכות על ידי המשטר או נתמכות על ידי מועדוני פאר, בנוסף לזה גם יש להם הטבות מס שלא יהיה לנו, אז הסיכוי שלנו הוא פשוט אפסי.

דני פדרמן: כל מה שזה יעשה, ביטול הטבה כזאת או אחרת, זה פשוט ייקח אותנו עוד צעד.

דני פדרמן: אם אנחנו מתחילים עם 10, 20, 30 מיליון יורו, אם הפועל באר שבע הולכת לנסות להגיע לצ'מפיונסניק ומתחילה עם כמה עשרות מיליוני יורו פחות מכל מועדון אחר שמגיע מרוסיה או מאיטליה או מספרד - - -

עודד פורר: רגע, אם אתה רוצה להביא שחקן זר שעולה נניח מיליון יורו לעונה, כמה הוא יעלה לך וכמה הוא יעלה לרוסים?

דני פדרמן: לצורך העניין, אם הוא מבקש מיליון דולר נטו, אז לרוסים הוא יעלה 15%.

דני פדרמן: תעשה חישוב, זה מביא אותו ל-1.2 מיליון.

דני פדרמן: לי הוא יעלה כמעט 1.4 מיליון, 1.3 מיליון, משהו כזה.

דני פדרמן: תעשה את זה במכפלות של עשרה שחקנים ותעשה את זה לא מיליון אלא 1.5 מיליון נטו.

דני פדרמן: מדובר פה במיליונים של דולרים יותר מאשר הקבוצות בטורקיה.

עודד פורר: וזה נכון לאיזה מדינות שאתה מתחרה איתן?

דני פדרמן: טורקיה ורוסיה זה הכי בולט.

דני פדרמן: יש גם בספרד ברמות שכר מסוימות, יש לנו את זה גם איתם, מדינות אקס יוגוסלביה לשעבר יש לנו.

עודד פורר: שבעצם הפער הוא לטובת המדינות הללו?

דני פדרמן: בטח.

דני פדרמן: אם אתה מוסיף לזה גם את השכר, מה לעשות, מס הכנסה בישראל הוא לא נמוך, אז אתה מוסיף לזה את הממוצע של השכר שלך כי אתה ישראלי, אתה משלם מס מאוד גבוה, אז אתה מגיע לממוצע שכר של סדר גודל של 35 בתקציב שלך, זאת אומרת, חלק אינטגרלי מאוד גדול מתקציב המועדון שלנו הוא למס הכנסה.

דני פדרמן: אנחנו שמחים לשלם מס הכנסה ואנחנו שמחים לתרום את חלקנו למרות שזה גם כספים פרטיים שבאים מהכיס שלנו, זה לא מתוך רווחים, זה מתוך השקעה פרטית, אבל בסופו של דבר בשביל להתמודד עם מדינות אירופה זה כבר היום מאוד קשה.

דני פדרמן: אם מישהו מעלה על דעתו בכלל להפוך את זה לעוד יותר קשה, זה לא מה שישפר את הכדורסל הישראלי, חד משמעית.

דני פדרמן: כל מה שזה יעשה, זה ייקח אותו עוד יותר אחורה.

דני פדרמן: אם רוצים לדון בבעיה האמיתית של הכדורסל הישראלי, היא לא קשורה למס הכנסה בכלל והיא לא קשורה אפילו לכל מיני חוקים מקצועיים שאולי אתם שמעתם, כמו חוק רוסי של להבטיח דקות משחק.

דני פדרמן: היא קשורה לילדים, לתשתיות, לחבר'ה בני ה-16.

דני פדרמן: אף אחד לא מדבר עליהם.

דוד ביתן: מדברים, מדברים.

דני פדרמן: בסדר, אבל עד היום.

עודד פורר: מי אדוני?

דוד ביתן: שלום, סליחה, אני לא רוצה להפריע לדני, אבל שמי דוד ביתן.

עודד פורר: ניתן לך אחר כך להתייחס.

דוד ביתן: מאה אחוז.

דני פדרמן: אם רוצים להתעסק בבעיה האמיתית בספורט הישראלי בכלל ובכדורסל באופן ספציפי, הבעיות מתחילות למטה.

דני פדרמן: היה פה ארגון השחקנים בקונפליקט מאוד גדול עם המנהלת ובסופו של דבר באמת, בלי חלילה לפגוע אני אומר את זה, באמת הוא דואג לאינטרסים שלו, וזה ארגון, כמו שאתה אומר, ארגון הסתדרותי.

דני פדרמן: האינטרסים שלו הם אינטרסים בסופו של דבר כלכליים, שכר של השחקנים.

דני פדרמן: באמת חלילה לא לפגוע.

דני פדרמן: יש להם אינטרס מאוד ספציפי.

דני פדרמן: הם עושים את העבודה שלהם הכי טוב שהם יכולים, אבל אף אחד בכל הדיונים האלה שהיו, שישבו עד שעות הבוקר המוקדמות להגיע להסכם, לא ישב ודיבר על הילד בן ה-16, על הסיכויים שלו ואיך הוא נהיה שחקן, איך אנחנו דואגים שיהיה פה מיקי ברקוביץ' ואיך אנחנו דואגים שיהיה פה טל בורשטיין ונדב הנפלד ועוד שחקנים ישראלים.

דני פדרמן: אף אחד לא מדבר על זה.

דני פדרמן: כולם מדברים איך מבטיחים דקות לשחקן בן ה-25 או בן ה-29, איך אנחנו מונעים מיהודים שרוצים לעלות לישראל.

דני פדרמן: אגב, אף אחד גם על זה לא מדבר שיש מכביה שכל המטרה שלה זה להביא לפה ספורטאים יהודים, 10,000 ספורטאים יהודים כדי שיהיו בישראל.

דני פדרמן: מדברים על היהודים שמתאזרחים, מדברים על דקות המשחק, מדברים על המיסוי אבל לא מדברים איך הופכים את השחקנים הצעירים ליותר טובים.

דני פדרמן: אם רוצים להתעסק בזה, אם זה מה שחשוב, בזה צריך להתעסק והדרך לעשות את זה, זה להשקיע שם את הכסף.

דני פדרמן: צריך להשקיע כסף במחלקות הנוער, צריך לבנות תשתיות.

דני פדרמן: המדינה צריכה לעזור לנו לגדל את הילדים.

דני פדרמן: צריך לעשות רפורמה בכל מה שקשור לגילאי ה-18 עד ה-21-22-23, ששם הם הולכים לאיבוד.

דני פדרמן: זאת דעתנו.

דני פדרמן: אם באמת רוצים לפתור את הבעיה האמיתית, היא בטח ובטח לא על ידי זה שיסתכלו על זה שלקבוצת כדורסל או כדורגל או מה שהיא לא תהיה, יש לה עוגת תקציב של 100 ועכשיו במקום לקחת לה 30%-35% מזה למס הכנסה, ייקחו מתוך זה 50% למס הכנסה - - -

עודד פורר: אתה יודע להגיד כמה אחוז אתה משקיע בנוער מתוך תקציב המועדון שלך?

דני פדרמן: אנחנו משקיעים משהו כמו 7% מתקציב המועדון.

דני פדרמן: סדר גודל של 6 מיליון שקל בשנה, תקציב מחלקת הנוער.

עודד פורר: זה כולל גם תשתיות?

דני פדרמן: התשתיות, יש לנו בעיה, כי זה מול העירייה.

דני פדרמן: התשתיות הן בבעלות עירונית.

דני פדרמן: אנחנו היינו רוצים.

דני פדרמן: אנחנו פנינו הרבה פעמים לעירייה.

דני פדרמן: זו אחת הבעיות הכי קשות שיש לנו, מילדים ועד בוגרים.

דני פדרמן: אנחנו כמו נוודים.

דני פדרמן: הילדים שלנו יום אחד מתאמנים באולם כזה, יום אחד באולם אחר.

דני פדרמן: רק מילה אחת על הצד המקצועי למרות שאנחנו פה בטח לא פורום מקצועי.

דני פדרמן: אנחנו לא נתמודד כנראה באיך להפוך את השחקנים ליותר טובים.

דני פדרמן: רק בשביל שנבין, ילד ישראלי, ואנחנו עשינו עבודה אצלנו, ילד ישראלי בענף הכדורסל מתאמן בין גיל 12 לגיל 18 סדר גודל של 2,000 שעות כדורסל.

דני פדרמן: זה אומר שבע שעות ממוצע בשבוע, להבדיל מהילד הספרדי והילד הקרואטי או הסרבי, מתאמנים באותן שנים 5,000 שעות.

דני פדרמן: זה אומר שהילד שלנו מגיע לגיל 18-19, הוא בפיגור של 3,000 שעות.

דני פדרמן: את השעות האלה הוא משלים עד שהוא מגיע לגיל 26-27 אולי, והיום מנסים כל מיני טכניקות כאילו להבטיח להם דקות וכל מיני עיוותים כאלה מקצועיים שפוגעים ברמה המקצוענית, אבל מנסים בפלסטר לפתור את הבעיה האמיתית.

דני פדרמן: למה הם מתאמנים רק 2,000 שעות ולא 5,000?

דני פדרמן: כי אין להם מספיק מתקנים, כי אין מספיק כסף להשקיע להם למאמנים, כי אין מספיק שעות שהם יוכלו להיות באולמות האלה לעבוד בהם.

דני פדרמן: זה גרף של תוצאות של נבחרת ישראל בכדורסל באירופה.

דני פדרמן: אפשר לראות את ההתדרדרות שלה בעשור האחרון, אבל זה אתם תציגו כבר.

עודד פורר: אם תוכל לדבר ולהציג את המחשבה שלכם לגבי הנושא שעליו היה המשבר הקודם, חוק הרוסי כפי שהוא נקרא או מספר הישראלים בסגל.

עודד פורר: אני גם חייב לומר ואני אגיד את זה בהקשר הזה, בסוף ההזדהות של הקהל עם הקבוצה תהיה מהישראלים שמשחקים שם.

עודד פורר: זה בשלב הראשון.

עודד פורר: אני אומר את זה כמי שאוהב כדורסל בעצמו.

עודד פורר: בסוף, אם אתה רואה חבורה של אנשים שמשחקת כדורסל על המגרש ואין לך שום חיבור אליהם מעבר לאיזו קבוצה הם משחקים, אתה מאבד את הקשר גם של הילדים והנוער וגם את היכולת שלהם להזדהות עם הדמויות שמתרוצצות שם על המגרש, אבל ככל שזה המצב, תציג ממה אתם סובלים או לא סובלים.

דני פדרמן: אנחנו כמכבי ת"א, אני אגיד לך משפט שאני תמיד אומר אותו.

דני פדרמן: אם יש 100 אנשים במדינה שיפסיקו לאהוב כדורסל כתוצאה מזה שהם לא יזדהו עם איזשהו שחקן ישראלי, מבלי חלילה להתנשא או לפגוע בקבוצות אחרות, כנראה ש-90 מתוך ה-100 האלה הם היו אוהדי מכבי או פוטנציאל את אוהדי מכבי, זאת אומרת שבסופו של דבר המשמעות שאין היום שחקנים, ואין, אי אפשר לברוח מזה ואני לא רוצה לפגוע בארגון השחקנים.

דני פדרמן: אין היום טל בורשטיין ואין היום גיא גודס ואין היום מיקי ברקוביץ' ואין היום נדב.

דני פדרמן: אם היו, אז לא רק אנחנו היינו דואגים שהם יהיו אצלנו, גם קבוצות אחרות באירופה היו דואגות שהם יהיו אצלם, והעובדה שאין, זה פוגע בנו לטעמי, לפחות בכדורסל פוגע בנו יותר מאשר כל קבוצה אחרת ואנחנו מאוד רוצים ומוכנים להשקיע בילדים כדי שהם יהיו אותם שחקנים ישראלים, אבל אין את זה היום וצריך להשלים עם זה.

דני פדרמן: העולם השתנה.

דני פדרמן: זה נכון מה שאתה אומר לגבי הזהות, אבל מצד שני גרמניה, איטליה, צרפת, רוסיה, ספרד, יוון, אני לא חושב שפספסתי איזושהי מדינה שאנחנו משחקים נגדה, רוסיה.

דני פדרמן: כל המדינות האלה, החוקים שם הרבה יותר מחמירים לטובת שחקנים זרים.

דני פדרמן: קחו דוגמא הכי טובה, הליגה הספרדית נחשבת לליגת הכדורסל הכי טובה באירופה אחרי אליפויות אירופה, יורוליג וכדומה.

דני פדרמן: בספרד מותר לשחק עם שמונה זרים, ארבעה מקומיים.

דני פדרמן: עכשיו אם אתה רוצה לדבר מה זה מקומי אצלם, כי פה מדברים על מתאזרחים שהולכים למקומות עבודה.

דני פדרמן: ארבעה מקומיים אצלם זו הגדרה של ארבעה שחקנים שגדלו במחלקות הנוער.

דני פדרמן: מי גדל אצלכם במחלקות הנוער?

דני פדרמן: שחקנים זרים, זאת אומרת הם מביאים ילד אפריקאי לצורך העניין, מביאים אותו בגיל 15 באקדמיה שלהם, משקיעים בו שלוש שנים.

דני פדרמן: בגיל 18 הוא נחשב ספרדי לליגה.

דני פדרמן: אחת הקבוצות האלה נקראת בסקונה שאיתה אנחנו מתמודדים באירופה, משחקת עם שמונה זרים לכל דבר ועוד ארבעה ספרדים שהם למעשה כל מיני כאלה שהם הביאו מכל מיני יבשות בגיל 16, אז העולם השתנה, הגבולות נפתחו.

דני פדרמן: אגב, בוא נדבר שנייה בעיניים של השחקן הישראלי.

דני פדרמן: השבוע היה דוגמא מצוינת, אני לא יודע אם אתם ראיתם, עם תמיר בלאט.

דני פדרמן: תמיר בלאט, הבן של דיוויד בלאט, שחקן כדורסל מוכשר.

דני פדרמן: השקיעו בו לאורך השנים המון קבוצות, מגיע לנבחרת ישראל, עשו חוק רוסי שהקבוצות יתנו לו דקות משחק, והשבוע הוא היה בדילמה האם הוא חותם בהפועל ירושלים או האם הוא הולך לשחק בצרפת, אז גל מקל, שחקן ישראלי מוביל בנבחרת ישראל שיחק במכבי ת"א, נפתחה לו הזדמנות לשחק בספרד, הלך לשחק בספרד.

דני פדרמן: עומרי כספי, שחקן הכדורסל הישראלי היום הכי טוב, משחק ב-NBA, זאת אומרת, יש לזה גם צד שני.

דני פדרמן: אנחנו מצד אחד שמים מגבלות, אנחנו, המדינה או המנהלת שמים מגבלות על הקבוצות, תשימו דקות על השחקנים הישראלים, תשקיעו בהם, אולי אפילו נכביד עליכם במס, אבל אותו ישראלי שסוף כל סוף השקענו בו והוא נהיה שחקן, אותן הזדמנויות פתוחות לו בכל העולם, זאת אומרת, ישר המדינות, גרמניה, איטליה, ספרד, כל המדינות האלה נותנות לפחות בין שישה לשמונה מקומות עבודה לזרים ושישה מאות עבודה למקומיים.

עודד פורר: אוקי.

עודד פורר: הייתי רוצה רק לשמוע עוד שאלה אחת לרשות המיסים.

עודד פורר: מגיע עכשיו שחקן מארצות הברית, נקרא לו היפותטי, טל ברודי, לא עושה עלייה.

עודד פורר: מגיע לשחק במכבי ת"א כאזרח זר, הוא יהיה ברף המס של ה-25%.

עודד פורר: מה קורה לו מבחינה מיסויית ביום שהוא נכנס ללשכת משרד הפנים ומוציא את תעודת הזהות הכחולה והופך לישראלי?

חיליק כהן: קודם דיברתי על הסיטואציה שבעצם יש לנו בסעיף 1 לפקודה שמגדיר מי הוא תושב ישראל, מי הוא תושב חוץ והתקנות שבעצם מחריגות ספורטאי חוץ.

חיליק כהן: למשל טל ברודי בא, יכול להשתמש בסעיף הזה ולומר, אני עדיין נחשב תושב חוץ כי אני מוחרג על פי הפקודה, על פי מה שאתם בעצם רשמתם.

חיליק כהן: אני מוחרג מהיותי תושב ישראל במשך חמש שנים.

עודד פורר: כי הוא לא עשה עלייה.

עודד פורר: הוא לא אזרח.

חיליק כהן: הוא לא היה עולה חדש או תושב חוץ חמש שנים קודם לכן, ואז בעצם הוא נכנס לקטגוריה הזאת.

חיליק כהן: לאחר מכן, אחרי שהוא מיצה את החמש שנים - - -

עודד פורר: לא, לא מיצה את החמש שנים, הוא בא למכביה, החליט שהוא נשאר.

עודד פורר: פעם אחת, הוא החליט שהוא נשאר כי הוא קיבל חוזה כשחקן זר, אמריקאי.

עודד פורר: הוא לא עשה עלייה, הוא לא שינה את הסטטוס שלו, לא הפך להיות אזרח ישראלי.

עודד פורר: כשחקן אמריקאי במכבי ת"א הוא יהיה ברף מס של 25%, נכון?

חיליק כהן: נכון.

עודד פורר: מה יקרה לו אם במקום לשחק במכבי ת"א כשחקן זר, הוא יעשה עלייה?

חיליק כהן: עלייה פשוטה, רגילה, אז הוא יהיה כמו כל עולה חדש שמגיע לישראל.

חיליק כהן: הוא יקבל עשר שנים פטור על ההכנסות שלו מחוץ לישראל גם מבחינת הדיווח.

עודד פורר: אבל מה לגבי החוזה שלו במכבי?

חיליק כהן: הוא יחשב תושב ישראל.

עודד פורר: הוא יהיה ברף מס גבוה של כמעט 50%.

חיליק כהן: כן, בשיעור מס גבוה שמבחינת ההכנסות שלו יהיו חייבות - - -

עודד פורר: זו הקלה בעיניי לפחות.

עודד פורר: תראה, מדינת ישראל משקיעה הרבה מאוד כספים בסכומים יותר גדולים ממה שאתם גובים במיסוי משחקנים כדי להביא לפה עולים חדשים, בהרבה מאוד מובנים.

עודד פורר: חלק מזה גם ברמת ההטבות.

עודד פורר: אני אומר לך, בסוף מה שתיאר דני לגבי ספרד, מדינת ישראל יכולה לעשות את זה לגבי יהודים בעולם.

עודד פורר: יש 14.5 מיליון יהודים בעולם, מתוכם רק 6.5 מיליון גרים בישראל, זאת אומרת שרוב העם היהודי עדיין לא גר בישראל.

עודד פורר: בסוף אם קבוצות הספורט יאתרו שחקנים יהודים מהעולם ויגרמו להם כמו המכביה, שאגב המהות של המכביה זה זה, יגרמו להם לעלות לישראל, מה שאתה אומר, השחקן הישראלי הטוב או היהודי הטוב, האמריקאי או הצרפתי או הרוסי או לא משנה מה, ברגע שהוא עושה עלייה, הוא מפסיד, הפוך ממה שמדינת ישראל עושה, שהיא משלמת למי שעושה עלייה, היא נותנת לו סל קליטה והיא עוזרת לו והיא מקלה עליו.

חיליק כהן: היא עושה את הדברים האלה.

עודד פורר: בסוף אנחנו כמדינה דוחפים אותו לא לעשות עלייה ולהישאר שחקן זר בשנים הראשונות.

חיליק כהן: על פי הנוסח היום הוא כן יכול להשתמש בדלת הזאת, נקרא לזה, של להיחשב ספורטאי חוץ.

עודד פורר: אם הוא לא עושה עלייה.

חיליק כהן: גם היום הוא לא חייב לקרוא לזה שהוא עושה עלייה.

עודד פורר: בא טל ברודי מארצות הברית, היה פה במכביה, התאהב בישראל, אמר, אני נשאר פה, אני רוצה להפוך להיות ישראלי.

עודד פורר: מהרגע שהוא אמר את זה, בוא נגיד, בסכומים שהם משלמים היום, הוא הפסיד כמה מאות אלפי דולרים.

עודד פורר: אני צודק או לא בפרשנות שלי למיסוי?

עודד פורר: אני לא רואה חשבון.

חיליק כהן: כן.

עודד פורר: אני לא בא אליך בטענות.

עודד פורר: אני אומר לך את עמדתי.

דני פדרמן: אם אפשר רק שאלה.

דני פדרמן: לטענתך, הוא הופך להיות תושב ישראל באותה שנייה?

עודד פורר: יש הבדל בין שינוי סטטוס לבין מרכז חייו?

חיליק כהן: תלוי מה הוא מרכז חייו.

חיליק כהן: המבחן הוא מרכז חייו בסופו של דבר.

עודד פורר: אם הוא אזרח אמריקאי, הוא נשאר אזרח אמריקאי.

חיליק כהן: פקודת מס הכנסה בישראל, בניגוד לארצות הברית למשל, אנחנו לא מתייחסים לאזרחות, אנחנו מתייחסים לתושבות.

עודד פורר: רגע, שחקן זר שהוא יבוא לפה עם משפחתו - - -

חיליק כהן: הוא יחשב ספורטאי חוץ.

עודד פורר: בסדר, אז אני אומר, אז אותו דבר טל ברודי כזה שיבוא לפה ויחליט, אני לא עושה עלייה, אני לא הולך למשרד הפנים, אני לא מממש את הזכאות שלי לעלייה, אני משחק פה כשחקן זר.

עודד פורר: הוא גר פה, הוא יהיה ברף המס של שחקן זר.

חיליק כהן: נכון.

דני פדרמן: אבל הוא כן יכול להיות אזרח ישראלי תושב חוץ.

עודד פורר: אם הוא לא בא עם משפחתו נניח, וזה לא מרכז חייו.

עודד פורר: כמדינת ישראל מדברת על עלייה, אני רוצה שמרכז חייו יהיה בישראל.

חיליק כהן: גם אם הוא מגיע לכאן עם המשפחה שלו היום, הוא עדיין לא יחשב - - -

עודד פורר: אם הוא לא עשה עלייה.

חיליק כהן: אם הוא לא עשה עלייה אלא הגיע לכאן מכוח חוזה ספורט, אפילו אם יגיע עם המשפחה, עדיין הוא יחשב ספורטאי חוץ ויקבל את ההטבות שלו.

עודד פורר: דוד ממשרד הספורט.

דוד ביתן: שמי דוד ביטן, אני מנהל אגף ספורט תחרותי במשרד הספורט.

דוד ביתן: הזכירו פה את ועדת שרעבי.

דוד ביתן: אני מרכז את הוועדה הזאת.

דוד ביתן: משרד התרבות והספורט נכנס לתמונה, ממש לעובי הקורה בעקבות המשבר הגדול שהיה בין ארגון השחקנים למנהלת וההשבתה או חצי השבתה שהייתה.

דוד ביתן: ועדת שרעבי התחילה את עבודתה לפני כשבועיים.

דוד ביתן: אנחנו עדיין בתהליך של הדיאגנוזה.

דוד ביתן: מכיוון שהראייה שלנו היא לאומית, אנחנו רוצים להיכנס לעובי הקורה של הסיפור הזה ולייצר את אותם מיקי ברקוביצ'ים העתידים.

דוד ביתן: זו אחת המטרות.

דוד ביתן: יש עוד אחת.

דוד ביתן: המטרה השנייה היא באמת לשפר את יכולת ההתמודדות של הקבוצות הישראליות שמשחקות באירופה.

דוד ביתן: אני מצטרף לדברים שדני אמר.

דוד ביתן: הצלחה בינלאומית של קבוצות ישראליות, וזה לא משנה אם זה כדורגל או כדורסל, וראינו את זה בג'ודו, ראינו את זה בג'ירו, הן ממנפות את הענף קדימה.

דוד ביתן: זו המטרה של ועדת שרעבי, אחד, לחזק את מעמדו ויכולתו של הכדורסלן הישראלי, ובמקביל לראות איך אנחנו עוזרים לקבוצות שלנו באירופה מכיוון שבאירופה אין חוק רוסי, וברגע שבאירופה אין חוק רוסי והזכרנו את כל המדינות ואנחנו לא נחזור עליהן, אנחנו בעצם עם הקבוצות שלנו, וזה לא משנה אם זה מכבי ת"א או הפועל ירושלים, אני לא נכנס כרגע לזהות של הקבוצה אלא למהות העניין, ובמהות העניין הקבוצות הישראליות מתמודדות באופן לא שוויוני בגלל העניין הזה.

דוד ביתן: כמו שהתחלתי לומר, אנחנו בתהליך הדיאגנוזה.

דוד ביתן: מה קרה לכדורסלן הישראלי, וראינו פה את הטבלה ואת היכולות של הנבחרות שלנו ואיך אנחנו בתור משרד הספורט בראיה לאומית משפרים, מקדמים את הכדורסל בישראל.

דוד ביתן: הזכירו פה שעות אימון, נקודה קריטית.

דוד ביתן: הילדים שלנו לא מתאמנים מספיק.

דוד ביתן: אם נראה ילד בליטא, וזה מה שצביקה שרף סיפר לנו לפחות בוועדה, ילד בליטא מתאמן שלושה אימונים ביום, ואני מדבר על גילאי 14-15-16, אימון בוקר לפני בית ספר, סיים את בית הספר, יש לו עוד אימון ובערב יהיה לו עוד אימון, ומי שמאמן אותו זה מאמן בכיר שיש לו תואר ראשון, לפעמים גם תואר שני.

דוד ביתן: יהיה לו גם עוזר מאמן ויהיה לו גם מאמן אתלטיקה.

עודד פורר: כל זה עולה הרבה כסף.

דוד ביתן: אני לא רוצה לחזור לכל הנקודות שדני נגע בהן, אבל זה בהחלט חלק מהעדויות שקיבלנו בתוך הוועדה, שכרגע החבר'ה הצעירים שלנו לא מתאמנים מספיק.

דוד ביתן: הוזכר נושא המתקנים, גם כן עלה בוועדה ועוד נושאים כאלו שבסיכומו של יום כשאנחנו נצטרך לתת את מסקנות הוועדה, אז אנחנו נצטרך לראות מה הפתרונות לכל הדברים האלה ועל זה אנחנו שוקדים ממש בימים אלה.

עודד פורר: תודה.

עודד פורר: אני רוצה להציג לפני שאני נותן לך להתייחס, לארגון השחקנים.

עודד פורר: בעקבות הדיון שהיה אנחנו ביקשנו ובדקנו גם יחד עם מרכז המחקר והמידע של הכנסת, להשוות מה עשה החוק ומה עשו החקיקות השונות וההגבלות השונות בתוך הכדורסל הישראלי על ההישגים של נבחרת ישראל.

עודד פורר: לכאורה, אם השחקן הישראלי מרוויח יותר או נמצא בסיטואציה טובה יותר, היינו רוצים לראות בסוף הישגים יותר טובים של נבחרת ישראל.

עודד פורר: אני חושב שזה גם המדד שאנחנו יכולים איתו לבחון האם אנחנו מצליחים או לא מצליחים.

עודד פורר: אני מצטרף למה שאמר פה הנציג של משרד התרבות.

עודד פורר: זאת המטרה.

עודד פורר: המטרה שלנו בסוף, והמטרה ברמה הלאומית, ויסלחו לי מכבי ת"א, היא לא שמכבי ת"א תצליח, אני מסתכל עכשיו ברמה הלאומית, היא שהכדורסל הישראלי יצליח.

עודד פורר: את הכדורסל הישראלי אתה תמדוד כשאתה תראה את נבחרת ישראל.

עודד פורר: אתה מצליח להדליק את זה מחדש?

מתן שחק: סליחה, אדוני היושב ראש, אני מתן ממרכז המחקר של הכנסת.

מתן שחק: אני כתבתי את המסמך בנושא כללי שיתוף זרים, ורק הערה קטנה.

מתן שחק: אנחנו לא בדקנו את ההשפעות של כללי שיתוף זרים על ההישגים.

עודד פורר: אנחנו ביקשנו בסך הכול לראות מה ההישגים.

עודד פורר: אתה אף פעם לא יכול לדעת מה ההשפעות.

עודד פורר: ההשפעות הן מהרבה מאוד תחומים, אבל אם אני מסתכל או מנסה לראות את הטבלה, המקרן מניע, אני רואה, לאט-לאט.

עודד פורר: אם אני מנסה בסוף לראות את הטבלה, אני חושב שההישג המשמעותי האחרון של נבחרת ישראל ברמה הבינלאומית בנבחרת היה בטורינו 79'.

קריאה: מקום שני.

עודד פורר: ומאז ועד היום לא הצלחנו לשחזר את ההישג הזה.

דוד ביתן: עוד מילה אולי על החוק הרוסי, עד שהמצגת תעלה.

דוד ביתן: החוק הרוסי, אני לא יודע אם אתם יודעים, אבל הוא הומצא ברוסיה, זאת אומרת, הוא התחיל ברוסיה.

עודד פורר: לכן הוא נקרא החוק הרוסי.

דוד ביתן: נכון, לפני כעשר שנים.

דוד ביתן: אני לא בטוח שכולם יודעים, בגלל זה הערתי את ההערה הזאת, והם החליטו לרדת מזה כי הם ראו שזה באמת לא נותן את המענה.

עודד פורר: בסוף ממה שאני רואה לפחות, אם אני מסתכל על ההישגים שלנו בעשר השנים האחרונות כנבחרת ישראל, אז אנחנו מגיעים למקומות מאוד נמוכים ברמה הבינלאומית כנבחרת.

עודד פורר: עד שזה יעלה, אולי ארגון השחקנים חזר ליכולת הדיבור שלו, אז נשמח לשמוע.

אמיר כץ: טוב, שמי עורך דין אמיר כץ, אני בעברי הייתי שחקן נבחרת ישראל בכדורסל.

אמיר כץ: שיחקתי בליגת העל 12 שנה.

אמיר כץ: אני יועץ חיצוני של ארגון השחקנים.

אמיר כץ: אני לא מסכים עם מה שנאמר פה לעניין השחקן הישראלי ואני אסביר מדוע.

אמיר כץ: ראשית, אם נסתכל, שנה שעברה נבחרת עד גיל 20 של ישראל לקחה מקום שני באירופה.

אמיר כץ: אם מישהו פה יכול לבוא ולומר לי שלפחות חמישה-שישה שחקנים מאותה נבחרת לא יכלו השנה לשחק בליגת העל הישראלית לפחות 20-25 דקות, הוא אינו דובר אמת.

אמיר כץ: אני טוען, ואני אחד שמתעסק עם שחרור ילדים לאורך שנים רבות.

אמיר כץ: מגיעים אלי הורים פעם אחר פעם בעניין הזה של שחרור ילדים והקשיים שהקבוצות עושות במטרה לא לשחרר את הילדים.

אמיר כץ: מצד אחד טוענים - - -

עודד פורר: על זה ניהלנו דיון אחר פה בוועדה.

אמיר כץ: מצד אחד טוענים שאין שחקנים.

אמיר כץ: מצד שני כל אחד שרוצה להשתחרר, מתייחסים אליו כאילו הוא מייקל ג'ורדן בנושא של השחרור.

אמיר כץ: אני נתקל בהרבה מאוד מקרים למשל של מאמנים שמאמנים בליגות הצעירות בשכר של 700, 800, 900 שקל לחודש.

אמיר כץ: כאשר אתה מביא מאמן ב-700-800 שקל לחודש, אתה לא יכול להביא מאמנים רציניים לנוער בישראל.

אמיר כץ: לדבר זה יפה מאוד.

אמיר כץ: לומר שמשקיעים בילדים זה יפה מאוד.

אמיר כץ: בישראל יש הרבה מאוד ילדים מוכשרים שיכלו ויכולים לשחק בליגת העל.

אמיר כץ: אני יכול לומר ששאלו אותי לפני שבועיים כשהייתי בערוץ הספורט באיזשהו פאנל, אז אמרו שאם היו שחקנים כמוני, אז לא היה צריך את החוק הרוסי.

אמיר כץ: הזכרתי להם שאני הגעתי לשחק בליגת העל, לא נתנו לי לשחק.

אמיר כץ: ברמת השרון התחלתי לשחק מהסיבה הפשוטה שברחו הזרים כי הייתה מלחמת המפרץ ואז לא הייתה ברירה, היו צריכים לתת לישראלים לשחק, ושנה אחרי זה למזלי הרב בהפועל חולון ברחו גם הזרים כי לא היה כסף, אז גם נתנו לי לשחק, ומשם אמרו, אם הוא שנתיים קולע 25 דקות במשחק, אז הוא שחקן, אפשר לתת לו לשחק, אבל יכול להיות שאם לא היו שני מצבי הקיצון האלה, גם אני לא הייתי משחק עד היום, אז לבוא ולהגיד בלי לתת לשחקנים האלה לשחק?

אמיר כץ: וגם במכבי יש שחקנים מוכשרים.

אמיר כץ: יש להם שחקן בשם יובל זוסמן.

אמיר כץ: למען הגילוי הנאות, אני הייתי מעורב דרך הליכים משפטיים בהעברתו למכבי, בזמנו.

אמיר כץ: שחקן כזה לא יכול היה לשחק ישר בליגה הישראלית 25 דקות?

אמיר כץ: אם הוא היה משחק 25 דקות בממוצע השנה ובשנה הבאה, בתוך שנתיים-שלוש השחקן הזה היה שחקן מוביל של נבחרת ישראל, ולא רק הוא, יש הרבה.

אמיר כץ: יש שחקן, דניאל קופרברג, במכבי חיפה, שגם עכשיו פנו אלי, לא משנה, באיזשהו נושא, אבל שחקן 2.08 מטר שלא שיחק כמעט שנתיים בליגת העל.

אמיר כץ: הוא כמעט ולא משחק, ואחר כך לבוא ולהגיד שהשחקנים הם לא טובים.

אמיר כץ: בטח הם לא טובים, הם לא משחקים.

אמיר כץ: יש הרבה מאוד שחקנים.

אמיר כץ: יש את הבן של עופר פליישר, שחקן שני מטר, שהיה בקולג', וגם הוא שחקן שיכול.

אמיר כץ: אם יתנו לשחקנים האלה לשחק ויש הרבה כאלה, תוך שלוש-ארבע שנים הנבחרת שלנו תיראה אחרת.

עודד פורר: אז איך אתה מסביר את זה שאם אני מסתכל, והגרף הזה עלה, מ-2007 ל-2017 שהתוצאות של נבחרת ישראל דווקא בתקופה שהחוק הרוסי בתוקף, הן לפחות מהגרועות שאנחנו רואים בעשורים האחרונים.

אמיר כץ: אני אומר לך ככה.

אמיר כץ: ראשית, אנחנו מגיעים כל פעם לאליפות אירופה, שבכדורגל הם רק חולמים על זה.

אמיר כץ: מאז שאני נולדתי, שמעתי שזו הייתה הפעם האחרונה שהם הגיעו למונדיאל.

אמיר כץ: הם לא הגיעו לא לאליפות אירופה ולא למונדיאל משנת 1970.

אמיר כץ: נבחרת ישראל, התוצאות שאנחנו רואים פה אלה תוצאות של אליפות אירופה.

אמיר כץ: זה לא תוצאות שאנחנו באיזה מוקדמות עפנו.

עודד פורר: כן, אבל אתה רואה שאנחנו מתדרדרים.

אמיר כץ: אנחנו מתדרדרים בגלל כל הסיבות שאמרתי, בגלל שלא משקיעים פה בנוער, בגלל שלא נותנים לשחקנים לשחק.

דני פדרמן: אבל היה חוק רוסי שנתן להם לשחק.

אמיר כץ: החוק הרוסי זה לא לבוא ולומר, אני בעד שלושה זרים בליגה.

אמיר כץ: תקרא לזה חוק רוסי, תקרא לזה מה שאתה רוצה, אבל לא יכול להיות מצב שאני יושב כמו שאמר כבוד יושב ראש הוועדה, אני מסתכל בטלוויזיה ואני רואה את מכבי ת"א משחקת עם חמישה זרים על המגרש במשך 35 מתוך 40 הדקות, ולא יכול להיות.

אמיר כץ: זאת ליגה ישראלית, יש לנו חובות פה במדינה הזאת.

אמיר כץ: כמו כן יש לנו גם זכויות.

אמיר כץ: יש מספיק שחקנים שיכלו להגיע ולשחק בליגת העל.

אמיר כץ: יש מספיק כאלה.

אמיר כץ: לא נותנים להם את הצ'אנסים, לא נותנים להם את ההזדמנות האמיתית.

עודד פורר: זה הבאג היחידי לשיטתך?

אמיר כץ: כמובן העבודה מלמטה, העבודה מלמטה עם הנוער שהיא לא נעשית כמו שצריך.

אמיר כץ: ההגבלה – אני יכול לומר לך שיש הרבה מאוד קבוצות שמגבילות שחקנים.

אמיר כץ: שחקן רוצה לעבור לאיזושהי קבוצה, אומרים לו לא, אתה לא תלך לפה, אתה תלך לשם.

אמיר כץ: זה יותר מדי פוליטיקה.

אמיר כץ: יש לנו את הכנסת בשביל פוליטיקה, אבל בכדורסל אם שחקן רוצה לעבור לאיזושהי קבוצה, אי אפשר להתחיל להגביל אותו, לזה תלך, לפה אל תלך, וככה זה כל הזמן פועל ואני נתקל בזה כל הזמן לצערי.

אמיר כץ: אני כמעט העורך דין היחיד שמטפל בשחרור של ילדים, והייתי בבתי משפט עשרות פעמים בשנים האחרונות עם ילדים ממש מסכנים שלא נתנו להם לשחק מצד אחד, לא נתנו להם שום דבר.

אמיר כץ: הייתי צריך לפנות לבתי משפט עם אימהות חד הוריות.

אמיר כץ: אני אומר עוד דבר.

אמיר כץ: העלו למשל את התעריפים של ילד שרוצה להכניס הסגר קטין.

עודד פורר: אני לא נכנס לזה, כי זה במקרה דיון גם שניהלנו אותו גם פה בוועדה, וגם הנושא הזה דווקא נמצא בתהליך מאוד חיובי גם מול משרד הספורט בעניין הזה של העברות של קטינים.

אמיר כץ: אני יודע, אני הופעתי בוועדת אדלר בזמנו.

עודד פורר: הסיטואציה היום לפחות שונה ממה שהייתה בעבר.

עודד פורר: אני רוצה לנסות להתמקד בעניין.

אמיר כץ: זה כמו שאמרתי, אם יתנו לכדורסל הישראלי את ההזדמנות האמיתית ויחליטו שלוקחים את זה, כי מה יקרה?

אמיר כץ: אם לא היה חוק רוסי, היינו רואים את אותה חמישייה שמשחקת בגביע אירופה, משחקת גם בליגה.

אמיר כץ: זה הדבר היחיד שהיה קורה.

אמיר כץ: אם נבטל את החוק הרוסי, איך זה יקדם את הכדורסל הישראלי?

אמיר כץ: אני לא מבין.

אמיר כץ: זה יקדם את הכדורסל הישראלי אם נבטל את זה, שיישחקו כל החמישה זרים?

אמיר כץ: צריך לחשוב איך לעזור לו, לא איך לגרום לזה שישחקו חמישה זרים גם בליגה.

אמיר כץ: זה לא יעזור לכדורסלן הישראלי.

אמיר כץ: אני חוזר ואומר, נבחרת שלקחה שנה שעברה סגנות של אליפות אירופה עד גיל 20, לא יכול להיות שאף אחד מהם כמעט, חוץ משחקן אחד שמשחק בהפועל חולון, לא ישחק לפחות 20 דקות בליגת העל, ועובדתית זה לא קרה.

עודד פורר: תודה.

עודד פורר: אלי ואחר כך רועי.

אלי דריקס: אלי דריקס, משנה למנכ"ל.

אלי דריקס: אפרופו הטבת המס בטורקיה, היא לא רק לספורטאים זרים, היא גם לטורקים עצמם.

אלי דריקס: האזרח הטורקי עצמו מקבל הטבת מס.

אלי דריקס: דבר נוסף, המס שמשולם בטורקיה חוזר לקבוצות להשקיע במחלקות נוער.

אלי דריקס: צריך לקחת את זה בחשבון.

אלי דריקס: דבר נוסף, אני רוצה להתייחס למה שאמר אמיר.

אלי דריקס: אני בעוונותיי גם הייתי ספורטאי מקצוען בעברי, גם שחקן נבחרת ישראל.

אלי דריקס: את המושג "לתת" אני לא מכיר.

אלי דריקס: בספורט מקצועני יש לקחת.

אלי דריקס: שחקן שמגיע לו, זה לא משחק בגין שריונים.

אלי דריקס: שריונים זה בכנסת או בכל מקום אחר.

אלי דריקס: בספורט המקצועני מי שטוב, משחק.

אלי דריקס: מי שמגיע לו, משחק.

אלי דריקס: יובל זוסמן ואיתי שגב, כל אחד מהם שיחק 15 דקות.

אלי דריקס: דרך אגב, שחקן בן 20 שיחק יורוליג.

אלי דריקס: גם איתי שגב וגם זוסמן קיבלו דקות משחק במאני טיים ולא בגלל שריון של חוק רוסי, בגלל שהגיע להם.

אלי דריקס: כך פועל הספורט המקצועני.

אלי דריקס: אם רוצים לקדם ספורטאי ולא משנה אם זה כדורסל או כדורסל, יש ליגות פיתוח.

אלי דריקס: כשאתה הולך להתמודד באירופה בחוקים מסוימים, צריך לעשות את ההתאמות ומשם מתפתחים שחקנים.

אלי דריקס: ציין אמיר ואמר שנבחרת ישראל עד גיל 20 הגיעה להישגים, במקום שני באירופה.

אלי דריקס: שחקנים עד גיל 20 לא משחקים בחוק הרוסי, הם משחקים בליגה לאומית.

אלי דריקס: זה לא בליגת העל.

עודד פורר: בישראל שחקן מתחת לגיל 20 לא יכול להיחשב שחקן ישראלי?

אלי דריקס: יכול להיחשב.

אמיר כץ: מגיל 17.

אלי דריקס: זה לא קשור לחוק הרוסי.

אמיר כץ: לא, אבל באירופה משחקים שחקנים - - -

עודד פורר: לא הבנתי את האמירה הזו, סליחה.

עודד פורר: אתה אומר ששחקן מתחת לגיל 20 לא נחשב?

אלי דריקס: לא, הוא יכול להירשם גם בליגת העל, אבל בדרך כלל שחקנים עד גיל 20 הם עדיין לא בליגת העל.

אלי דריקס: מעטים מהם, והם משחקים בלי חוק רוסי עד הגיל הזה, או משהו כזה.

אלי דריקס: משחקים.

אמיר כץ: לא, אם הם בליגת העל, הם חוק רוסי.

אמיר כץ: אם הם בליגה יותר נמוכה, אין חוק רוסי.

אמיר כץ: זה פשוט מאוד.

אמיר כץ: בזמני שיחקו 20 שחקנים בליגת העל בגיל 18.

אלי דריקס: כשאתה משחק כדורסל מקצועני או ספורט מקצועני, אתה צריך לשחק בהתאם לחוקים שנהוגים בכל העולם.

אלי דריקס: במקומות מסוימים בעולם יש ליגת פיתוח שהיא ליגה לא מקצוענית ושם משקיעים בתשתיות ובפיתוח, במאמנים כדי לפתח שחקן כדי שיתאים בסופו של דבר לרמות הגבוהות.

דני פדרמן: אם אפשר ברשותך רק שאלה לאמיר בשביל לנסות להבין.

אלי דריקס: עוד משפט, דני.

עודד פורר: חבר'ה, בואו, אני לא רוצה לנהל פה את הדיון ביניכם, בין ארגון השחקנים למכבי ת"א.

אלי דריקס: ברשותך, עוד משפט אחד.

אלי דריקס: רוב השחקנים שנוגעים ברמות של ליגת העל או אפשרות שיוכלו להיות שחקנים באירופה, שהם מפוזרים בקבוצות אחרות בליגת העל, הם שחקנים שהתפתחו וגדלו במכבי ת"א, כי מכבי ת"א משקיעה בפיתוח שחקנים.

עודד פורר: אני אתן לך שאלה, רועי, ואני אתן לך עוד להתייחס אחר כך.

רועי גלסטון: משהו קצת אקטואלי.

רועי גלסטון: נבחרת ישראל, עכשיו שיחקנו נגד נבחרת יוון ועוד כמה נבחרות אחרות שניצחו אותנו ובפער יותר טובות מאיתנו, נבחרות כמו יוון, גרמניה, איטליה, ליטא, אסטוניה אם אני לא טועה, נבחרות יותר טובות מאיתנו.

רועי גלסטון: במדינות האלה אין מה שאתה קורא עזרה למקומי, זאת אומרת, אף אחד לא עוזר ליווני המקומי.

רועי גלסטון: אף אחד לא נותן לו חוק רוסי ואף אחד לא נותן לו שלושה זרים.

רועי גלסטון: היווני שאותו פגשנו בגיל 20 בעתודה ונבחרת ישראל התמודדה איתו בגמר של העתודה, אחרי זה הולך לליגה שלו ביוון ומשחק עם שישה זרים ואז בא עם נבחרת יוון ומנצח את נבחרת ישראל ב-20 הפרש.

רועי גלסטון: איך שאר המדינות שיש להן שישה זרים ואין להן חוק רוסי ושום הגנה, כן מייצרות שחקנים וכן נבחרות מצוינות וכן נבחרות שלוקחות אליפות אירופה וכן נבחרות שמנצחות אותנו ב-20 הפרש?

אמיר כץ: אתה תגרום לי להיכנס לנושא שאני לא רציתי להיכנס מלכתחילה, אז לכן אני לא אענה לך על השאלה הזאת.

אמיר כץ: הנושא של המיסוי, כמו שאמרתי, יש לי איזושהי הגבלה מסוימת ולכן אני לא אענה ספציפית על מה שאמרת, אבל אני אומר לך, בגדול, שמה שאתה אומר - - -

רועי גלסטון: לא הבנתי, זה קשור למיסוי, אתה אומר?

אמיר כץ: זה גם קשור למיסוי.

אמיר כץ: תסתכל על השחקנים המובילים בחלק גדול מהקבוצות ביוון, הם שחקנים יוונים, ספנוליס וכל אלה.

אמיר כץ: תראה, אני הזדהיתי עם מכבי ת"א כילד לא בגלל שהיו ארל ויליאמס וזה, אלא בגלל שהיה מיקי ברקוביץ' והיה מוטי ארואסטי, ואני הזדהיתי עם הפועל חולון בגלל שהיה ניב בוגין וישראל אלימלך ומוטי דניאל.

אמיר כץ: אבא שלי היה לוקח אותי כי רציתי לראות אותם משחקים.

אמיר כץ: עם כל הכבוד, לא רציתי לראות חמישה זרים משחקים.

אמיר כץ: זה לא עושה לי כלום.

אמיר כץ: אם אני רוצה לראות חמישה אמריקאים משחקים, אני מסתכל בלילה ב-NBA, שם יש שחקנים וברמה באמת גבוהה וזה על הכיפאק.

אמיר כץ: בישראל, אנחנו גם מדינה אחרת, אנחנו גם נמצאים במקום אחר.

אמיר כץ: אנחנו לא נמצאים באירופה, אין לנו איחוד אירופי, אין לנו את כל התנאים שיש לשחקנים.

אמיר כץ: אנחנו נמצאים במקום מסוים שאין לך הרבה אלטרנטיבות.

אמיר כץ: אמרנו פה לגבי שחקנים שמשחקים בחוץ.

אמיר כץ: גל מקל משחק בחוץ כי היה לו הסכם אתכם, אבל אתם לא רציתם אותו אז הוא הלך, לא הייתה לו ברירה, ובמשכורות האלה בישראל אף אחד חוץ מכם לא יכול לשלם לו, אז לא היה לו הרבה ברירות, אז הוא מצא איזושהי קבוצה בספרד, אבל אם גל מקל, הייתם רוצים אותו במכבי, הוא היה נשאר במכבי השנה.

אמיר כץ: גם בלאט.

אמיר כץ: כמה שחקנים ישראלים באמת יוצאים החוצה?

עודד פורר: תודה.

עודד פורר: רועי, אתה עוד רוצה משהו?

רועי גלסטון: ממש בקצרה במילה, רק לשים דברים על דיוקם.

רועי גלסטון: אמיר הזכיר פה את יובל זוסמן, אז אני רק רוצה להגיד פה לכולם, יובל זוסמן זה גאווה מבחינת מכבי ת"א.

רועי גלסטון: שנה שעברה שחקן ליגה שנייה, ליגה לאומית, הגיע למכבי ת"א, שיחק כמעט 15 דקות בממוצע בליגה וגם פתח בכמה משחקי יורוליג שנה שעברה, ליגה שנייה בישראל וקיבל דקות ביורוליג.

עודד פורר: הוא לא נושא הדיון.

רועי גלסטון: אבל זה איזשהו משל וכדי שאנשים יבינו.

רועי גלסטון: עוד מילה אחת.

רועי גלסטון: אמר אמיר פה על נושא נבחרת העתודה הגיעה מקום שני ותראו מה קורה בבוגרים.

רועי גלסטון: זאת ליבת הבעיה, לא חוק רוסי, לא להבטיח כמו שאלי אמר, לתת דקות, אלא לעבוד על התשתיות, למצוא את הפתרונות במקומות אחרים ולא בחוקים כאלה ואחרים בליגת העל שאנחנו רואים שלא קיימים בשום מקום אחר.

עודד פורר: דוגו, אתה רוצה להגיד משהו בשם הטוטו, כמה אתם משקיעים בנוער?

מאיר ברדוגו: אני יכול רק לומר בנושא שאנחנו מדברים עליו, בנושא הנידון, שהטוטו מעודד את הישראליות באמצעות מענקים כספיים.

מאיר ברדוגו: אנחנו מקצים קרוב ל-2.5 מיליון שקל בכל שנה כמענקים לקבוצות.

עודד פורר: 2.5 מיליון שקל לקבוצה או סך הכול?

מאיר ברדוגו: סך הכול.

עודד פורר: לכל הקבוצות.

מאיר ברדוגו: כן.

עודד פורר: המון כסף.

עודד פורר: תשמע, זה משנה דרמטית את המצב.

מאיר ברדוגו: מה זה משנה?

מאיר ברדוגו: זה עוד משהו בנוסף למה שאנחנו נותנים ממילא.

מאיר ברדוגו: זה יכול להגיע ל-400,000-500,000 שקל לקבוצה, והכול על מה?

מאיר ברדוגו: אנחנו מדברים על זה שקבוצה תרשום ארבעה זרים ולא חמישה זרים.

מאיר ברדוגו: על זה סך הכול.

עודד פורר: יש לכם איזשהו מנגנון שבוחן גם השקעה בתשתיות וגם השקעה בנוער, שעליו אתם מתגמלים?

מאיר ברדוגו: מה זאת אומרת?

עודד פורר: איך אתה מעודד קבוצה להשקיע יותר בנוער, שיהיה מאמן שלא יקבל 800 שקל לחודש אלא יקבל 8,000 שקל לחודש כדי לאמן נוער, למשל?

מאיר ברדוגו: אנחנו נותנים מענקים ומלגות למאמנים.

מאיר ברדוגו: בסופו של דבר צריך לזכור, אנחנו לא מנהלים את הספורט.

עודד פורר: ברור, אני שואל.

עודד פורר: עכשיו הרווחתם הרבה כסף במונדיאל, שמעתי.

מאיר ברדוגו: אנחנו נותנים תמריצים.

עודד פורר: אתם נותנים אחוז אחד ממה שהרווחתם עכשיו במונדיאל לטובת השחקן הישראלי.

מאיר ברדוגו: בוא נשים דברים על דיוקם.

מאיר ברדוגו: אנחנו מרוויחים, אבל הכול חוזר בחזרה לספורט.

מאיר ברדוגו: זה לא שמשהו נשאר בטוטו.

מאיר ברדוגו: כל רווח שהטוטו מרוויח, חוזר, ומשרד הספורט, זה התפקיד שלו בסופו של דבר, להחליט איך לחלק נכון את הכספים שאנחנו מרווחים.

עודד פורר: זה יעבוד השנה?

עודד פורר: זו אותה שאלה ששאלנו אותה פה בכנסת לפני חצי שעה והבטיחו לנו שזה יעבוד.

מאיר ברדוגו: אני שומע פה את נציג משרד הספורט אומר שהם יעשו הכול כדי שזה יעבוד.

מאיר ברדוגו: אנחנו כולנו מחזיקים אצבעות שזה יעבוד.

עודד פורר: טוב, זה גם לא נושא הדיון.

עודד פורר: יש עוד מישהו להתייחס?

חיליק כהן: האמת, כשפנו אלינו, זה היה גם כן לעשות את ההשוואה בין שחקנים ישראלים לשחקנים זרים ולראות את הפערים ביניהם.

חיליק כהן: אם תרצו, אני אגיד את הדברים מתוך מהמשקפיים שלנו.

עודד פורר: הנושא הזה הוא בהוראת שעה אצלכם או בתקנות?

חיליק כהן: בתקנות.

עודד פורר: זאת אומרת, זו לא הוראת שעה.

חיליק כהן: למיטב זכרוני לא, אבל אני יכול לבדוק את זה ולחזור בתשובה.

חיליק כהן: כמובן שאם בשיח הקודם מבחינת ה-25%, אז כמובן שהפקודה מעודדת, אבל אנחנו חושבים שאם עושים את זה, אז לפחות מישהו שההכנסה שלו מופקת בישראל, אז חישוב המס צריך להיות זהה לפחות מבחינת הדברים, אבל אני לא הגורם המשפטי בזה מבחינת שיעורי המס.

חיליק כהן: כן הדברים שחשוב להציף אותם מבחינת ההטבות, אז קודם כל מבחינת חודשי ההטבה, אנחנו מדברים על 48 חודשי הטבה, כאשר בפקודה זה לא ברור לגמרי אם מדובר פה בחודשים רצופים או מצטברים שיש פה הרבה מחלוקות עם פקיד השומה, בטח אתם נתקלים בזה.

דני פדרמן: זה לא שזה לא ברור.

דני פדרמן: זה ברור.

חיליק כהן: זה ברור שאתם נתקלים בשיח הזה.

חיליק כהן: זה משהו אחד שאם זה כן היה מגיע וכן מתקדמים עם זה, אז כן היה חשוב אולי לשים ולסדר את הסעיף.

עודד פורר: שמה הוא אומר בעצם?

חיליק כהן: זה בא ואומר שהספורטאי מקבל 48 חודשי הטבה, אבל הוא לא רושם אם זה לראשונה, אם זה במצטבר.

עודד פורר: ואז מה, זה תלוי בפקיד השומה לפי איך שבא לו?

חיליק כהן: לא, ואז מה שקורה, שברמה המשפטית יש כאן שיח, למה?

חיליק כהן: כי כשלמשל עונה 48 חודשים, אנחנו מתייחסים לזה - - -

עודד פורר: אתה מתייחס לזה כשנת מס והם מתייחסים לזה כעשרה חודשים?

חיליק כהן: תשעה חודשים, כי החוזים הם תשעה חודשים.

עודד פורר: בתחילת הדברים שלך אמרת שנותנים חמש ואם צריך, מאריכים.

עודד פורר: בתחילת הדברים שאלתי האם אחרי ארבע שנים הספורטאי עובר לרמת מס רגילה.

עודד פורר: אמרת שבגדול מאריכים הרבה פעמים.

דני פדרמן: זה נכון.

דני פדרמן: אמרת שאפשר יותר מחמש שנים.

חיליק כהן: כן, זו הייתה הכוונה.

עודד פורר: זאת אומרת, אם אתה מחשב לפי תשעה חודשים, אז אתה עובר.

חיליק כהן: אז אתה מגיע ליותר.

דני פדרמן: אתה מגיע ליותר.

דני פדרמן: זה סוג של לקונה.

עודד פורר: אם קבוצה מסוימת מצאה זר טוב, אחרי ארבע שנים היא צריכה להיפטר ממנו, לשיטתכם.

חיליק כהן: על פי הנוסח של התקנות, כן.

חיליק כהן: מה שקורה זה שיכול להיות מצב, בגלל הסעיף הזה, יש את המצב שקבוצה יכולה להשאיל את השחקן, וגם עושים את זה הרבה פעמים, משאילה אותו בשל כל מיני סיבות לקבוצה אחרת זרה ואז הוא יכול לחזור ועוד פעם לקבל את ה-48 חודשים.

חיליק כהן: זה קורה.

עודד פורר: אתה מחייך בעצמך כי אתם מבינים שזה לא הגיוני.

חיליק כהן: סליחה?

עודד פורר: אתה מבין כאן שזה לא הגיוני, המצב הזה.

חיליק כהן: אבל זה נוסח החוק.

עודד פורר: זה לא חוק, זה תקנות.

חיליק כהן: זה נוסח התקנות מימים ימינה.

חיליק כהן: ככה זה נעשה.

עודד פורר: לא תשובה טובה.

עודד פורר: לא, אין לי טענות אליך אישית.

חיליק כהן: אנחנו ממלאים את ההוראות אחר - - -

עודד פורר: בסוף, השר מתקין תקנות לפי המלצות של הצוותים המקצועיים.

עודד פורר: אתה גם ביושבך בדיון הזה רואה שברמה הפרקטית יש פה איזושהי בעייתיות.

עודד פורר: לפי החיוכים ביניכם אני מבין שגם נתקלים בזה בשיח בין הקבוצות לרשות המיסים.

עודד פורר: אפשר לבוא ולהגיד לשר האוצר, תשמע, בוא תתקן את התקנה הזו או משהו כזה.

עודד פורר: זה לא איזה משהו שהוא לא עושה.

עודד פורר: אתם עושים את זה כשצריך להעלות - - -

חיליק כהן: אני אעביר את המסר לגבי זה.

עודד פורר: נניח, בשווי מס רכב אתם עשיתם את זה גורף.

חיליק כהן: לעניין הדיווחים שלו לצרכי מס – כשהוא בא ואומר, אני תושב חוץ, ויכול להיות שלמנהלת, אני לא יודע מה קורה במנהלת, אבל יכול להיות שהוא יכול להיות מוגדר בשל הזיקה שלו ליהדות או שהוא התאזרח או שאשתו יהודייה, הוא יכול להיחשב אזרח ישראלי ואז בעצם מבחינת מס הכנסה הוא נכנס לדלת של ספורטאי תושב חוץ, אבל מול המנהלת הוא יכול להיות שחקן ישראלי, וזה גם סוג של לקונה שיכולה לקרות.

עודד פורר: במנהלת אותו טל ברודי שלא עשה עלייה, ייחשב ישראלי?

חיליק כהן: לא, לא יכול להיות דבר כזה.

חיליק כהן: הוא חייב להיות ישראלי.

דני פדרמן: לא, צריך להבין, שחקן ישראלי מבחינת כולנו הוא ישראלי שיש לו אזרחות.

דני פדרמן: או שיש לך אזרחות ישראלית או שאין לך אזרחות ישראלית.

עודד פורר: זאת אומרת, הוא צריך להיות אזרח ישראלי.

דני פדרמן: הוא צריך להיות אזרח ישראלי, אבל מבחינת מס הכנסה, הם לא ממסים אותך - - -

עודד פורר: לא, זה כבר עניין של התושבות.

דני פדרמן: בדיוק.

חיליק כהן: זה מה שאמרתי, שיש לנו את ההפרדה הזאת.

חיליק כהן: אין לנו את ההתייחסות בכלל לאזרחות.

עודד פורר: לא, יש לך כן התייחסות.

חיליק כהן: לאזרחות לא.

עודד פורר: כשאתה נותן את ההקלה לזר.

עודד פורר: אתה אמרת, גם אם הזר חי פה עם המשפחה שלו, אני עדיין אתן לו את ההקלה הזו של ה-25%.

עודד פורר: אני לא אמסה אותו כישראלי.

חיליק כהן: נכון.

חיליק כהן: זה משהו שגם כן מבחינת ההגדרה יש פה סוג של לקונה, כי תושב חוץ שמגיע לישראל, זו ההגדרה על מנת לעסוק בספורט, אבל אין לו את כל העניין של מרכז החיים כמו שבוחנים מישהו אחר.

חיליק כהן: יש גם כן את העניין הזה שגם כן יש טענות לגבי חבות במס על משחקים בחו"ל, אבל זה משהו שהוא גם כן קורה.

חיליק כהן: זה בגדול.

עודד פורר: מה זאת אומרת חבות במס?

חיליק כהן: שהם טוענים שספורטאי תושב חוץ, אם הוא משחק בחו"ל מספר ימים, אז הוא לא חייב על ההכנסה שלו.

עודד פורר: אם הוא משחק בגביע אירופה - - -

חיליק כהן: כן, אז הוא לא חייב.

חיליק כהן: יש שם גם כן את כל העסק הזה.

עודד פורר: זו טענה מצחיקה קצת.

חיליק כהן: מצחיקה, אבל היא עובדת גם כן ברמה המשפטית.

עודד פורר: עזבו, אני לא נכנס לזה.

עודד פורר: לא הולך להיכנס לזה.

עודד פורר: טוב, תודה.

עודד פורר: ראשית, הוועדה מודה גם למרכז המחקר והמידע של הכנסת וגם לרשות המיסים על ההכנה והסקירה בנושא המצב החוקתי והסקירה המשווה בנושא המיסוי.

עודד פורר: מטרת הדיון בוועדה היא לשפר את מצב הכדורסל הישראלי ולהוביל למצב שהכדורסל הישראלי יגיע להישגים טובים יותר ברמה הבינלאומית, תוך בחינת המצב הקיים בתקנות הן של האיגוד והן של תקנות המס והשפעתם על הנושא.

עודד פורר: לצערנו מצאנו שהכדורסל הישראלי סובל ממשבר ומירידה חדה בהישגים ברמה הבינלאומית.

עודד פורר: הוועדה לא מצאה איזשהו קשר בין החוק הרוסי או הטבות המס לבין שיפור במצב הכדורסל הישראלי.

עודד פורר: לא הצלחנו לראות את זה דרך הנתונים.

עודד פורר: הוועדה סבורה שיש ליצור תחרות שווה בין מדינת ישראל למדינות אירופה ולאפשר לקבוצות בישראל להתמודד בזירה הבינלאומית בלי יד קשורה מאחור, ובכלל זה הטבות המס שניתנות היום לשחקנים זרים ככל הנראה מאפשרות איזשהו ניסיון של השוואת תנאים לעומת הנעשה באירופה.

עודד פורר: יחד עם זאת, הוועדה סבורה שיש מקום לתעל את ההטבה הזו לטובת הנוער, מתוך הבנה שרק בעבודה של עשר שנים קדימה נוכל לייצר כאן כדורסל ישראלי טוב יותר שיכול להתמודד בזירות הבינלאומיות.

עודד פורר: הוועדה סבורה שכשם שבטורקיה ניתנת הטבה למי שמשקיע בנוער, היא מבקשת מרשות המיסים לבחון את האפשרות להכיר כהוצאה נוספת על ההוצאה הקיימת, זאת אומרת, לא שעכשיו ייקחו את מה שהם משקיעים היום בנוער ויגידו, זאת ההוצאה שלנו, בואו תכירו לנו על זה כהוצאה מוכרת, אלא לקחת את התוספת ולקחת מתוך האחוז שמשלמים מיסוי על שחקנים זרים, שהכסף הזה יחזור לכל קבוצה שתשקיע אותו בנוער, והכוונה היא להשקעה במאמנים, בתוכניות, במתקנים, בתוספת ליכולת שלנו להגיע למצב שבו בן נוער יקבל הכשרה דומה ברמת השעות הממוצעות כפי שקיים במדינות אחרות באירופה.

עודד פורר: הוועדה הופתעה לשמוע על כך שעולים שמבצעים עלייה כחלק מאותם ספורטאים, לא נהנים מהטבת המיסוי ובעצם מוצאים את עצמם בנחיתות דווקא כעולים חדשים.

עודד פורר: אני סבור שזה לא תואם מדיניות אחרת של הממשלה בתחומים אחרים כגון עידוד עלייה, ומבקשת מרשות המיסים לבחון גם את הנושא הזה של השוואה לשחקן עולה בשנים הראשונות, את רמת המס שלו כאילו היה נשאר שחקן זר.

עודד פורר: בואכה המכביה, נבקש לבחון את הנושא הזה.

עודד פורר: בכוונתי לזמן אתכם להיפגש השבוע עם מנהל רשות המיסים ואני הולך להעלות בפניו את שני הנושאים האלה, אז ככה שכבר אם תבוא עמדה, שגם תראה מה העלויות של זה למדינה, זאת אומרת כמה כסף בסוף, אם אנחנו ננתב מתוך מה שמשלמות הקבוצות בכדורגל ובכדורסל שזה עיקר העניין, אם חלק מהכסף הזה יוזרם למחלקות הנוער, כנראה שנמצא השיגים אחרים וגם אנחנו יודעים שהוא הולך בסוף למקומות טובים ולא טובע בתוך תקציב המדינה.

עודד פורר: הוועדה מודה לכל מי שהשתתף בדיון ובכוונתנו גם לקיים דיוני מעקב, כולל אחרי שיהיה דוח של ועדת שרעבי, אנחנו נבקש לקיים גם דיון על הדוח והממצאים האלה לכשיהיו כאלה, אבל אנחנו מבקשים גם שהמסקנות של הוועדה יונחו בפני ועדת שרעבי לדיונים שם.

עודד פורר: תודה, הישיבה נעולה.